b'\n_START_ARTICLE_\nVilniaus dail\xc4\x97s akademijos muziejus\n_START_PARAGRAPH_\nVilniaus dail\xc4\x97s akademijos muziejus \xc4\xafkurtas 1994\xc2\xa0m. gegu\xc5\xbe\xc4\x97s 6 d. akademijos Senato nutarimu, reorganizavus iki tol veikusi\xc4\x85 metodin\xc4\x99 laboratorij\xc4\x85.\n_START_SECTION_\nIstorija\n_START_PARAGRAPH_\nMuziejaus kolekcijos i\xc5\xa1takos siekia XVIII a. pabaig\xc4\x85, kuomet Vilniaus universitete buvo formuojami architekt\xc5\xabros ir dail\xc4\x97s kabinetai su rinkiniais, skirti student\xc5\xb3 mokymui. Pirmasis kabinetas Vilniaus universitete \xc4\xafkurtas apie 1793\xc2\xa0m. Architekt\xc5\xabros katedroje. Joje buvo kaupiami techniniai statybos maketai pagal med\xc5\xbeiagas, konstrukcijas, taip pat puo\xc5\xa1ybos pavyzd\xc5\xbeiai ir pastat\xc5\xb3 planai. Rinkiniai buvo puikiai susisteminti, naudoti praktiniams poreikiams ruo\xc5\xa1iant architektus. Kitas k\xc5\xabrini\xc5\xb3 kabinetas \xc4\xafsteigtas Tapybos ir pie\xc5\xa1imo katedroje prof. Pranci\xc5\xa1kaus Smuglevi\xc4\x8diaus r\xc5\xabpes\xc4\x8diu. 1798\xc2\xa0m. jis nupirko Var\xc5\xa1uvoje k\xc5\xabrini\xc5\xb3 ir gipsini\xc5\xb3 modeli\xc5\xb3, buvo kaupiamos pie\xc5\xa1imo pradmen\xc5\xb3 knygos, vario rai\xc5\xbeini\xc5\xb3, grafini\xc5\xb3 iliustracij\xc5\xb3 aplankai, paveikslai. Skulpt\xc5\xabros rinkinius prad\xc4\x97jo kaupti prof. Andr\xc3\xa9 le Brunas. Juos sudar\xc4\x97 i\xc5\xa1 Peterburgo atve\xc5\xbeti vario rai\xc5\xbeiniai ir skulpt\xc5\xabriniai biustai. Grafikos katedra prad\xc4\x97jo kaupti rinkin\xc4\xaf XIX a. prad\xc5\xbeioje. 1805\xc2\xa0m. tapytojas Jonas Rustemas nupirko pirmuosius vario atspaudus Var\xc5\xa1uvoje, kiek v\xc4\x97liau prof. Juozapas Saundersas parve\xc5\xbe\xc4\x97 i\xc5\xa1 Peterburgo Adomo Jurgio \xc4\x8cartoriskio dovanotus antikinius gipsinius liejinius ir estampus. Profesorius kaup\xc4\x97 grafikos darbus ir garsi\xc5\xb3 dailinink\xc5\xb3 grafines reprodukcijas. 1832\xc2\xa0m. u\xc5\xbedarius Vilniaus universitet\xc4\x85 daugiausia \xc5\xa1i\xc5\xb3 rinkini\xc5\xb3 perduota Kijevo universitetui._NEWLINE_U\xc5\xbedarius Vilniaus St. Batoro universitet\xc4\x85, 1939\xc2\xa0m. gruod\xc5\xbeio m\xc4\x97nes\xc4\xaf meno rinkinius per\xc4\x97m\xc4\x97 \xc4\xafsteigta Vilniaus dail\xc4\x97s mokykla. 1941\xc2\xa0m. sausio 14 d. LSSR \xc5\xa1vietimo liaudies komisariato Meno reikal\xc5\xb3 valdyba leido steigti akademin\xc4\xaf muziej\xc5\xb3. Pirmuoju jo tvarkytoju buvo vyresnysis d\xc4\x97stytojas Antanas Tamo\xc5\xa1aitis. Jau tuo metu nema\xc5\xbeai k\xc5\xabrini\xc5\xb3 rinkiniuose tr\xc5\xabko. 1944\xc2\xa0m. nerasta dvide\xc5\xa1imt verting\xc5\xb3 medali\xc5\xb3, Slucko juostos, japoni\xc5\xa1k\xc5\xb3 paveiksl\xc5\xb3. 1951\xc2\xa0m. akademiniame muziejuje buvo t\xc5\xabkstantis keturi \xc5\xa1imtai \xc5\xa1e\xc5\xa1iasde\xc5\xa1imt du eksponatai. B\xc5\xabta lietuvi\xc5\xb3 liaudies rai\xc5\xbeini\xc5\xb3, skulpt\xc5\xabr\xc5\xb3, nema\xc5\xbeai ikon\xc5\xb3, daug metalini\xc5\xb3 medalion\xc5\xb3, med\xc5\xbeio kli\xc5\xa1i\xc5\xb3, didel\xc4\x97 senosios grafikos kolekcija, kurios dalis i\xc5\xa1liko m\xc5\xabs\xc5\xb3 rinkiniuose. Nuo 1948\xc2\xa0m. spalio 25 d. Vilniaus valstybinio dail\xc4\x97s instituto akademinio muziejaus ved\xc4\x97ju paskirtas laborantas Leonas Katinas, akademinis muziejus pavadintas metodiniu kabinetu ir metodine laboratorija. Joje d\xc4\x97l vietos stokos vertingi senosios dail\xc4\x97s k\xc5\xabriniai pokariu perduoti kitiems Lietuvos muziejams._NEWLINE_2011 m. muziejus tapo Lietuvos muziej\xc5\xb3 asociacijos nariu.\n_START_SECTION_\nRinkiniai\n_START_PARAGRAPH_\nPagal meno istorijos laikotarpius ir mokyklas muziejaus rinkinys taip pat labai \xc4\xafvairus, jame yra Vilniaus akademijos spaustuv\xc4\x97s grafikos (XVI\xe2\x80\x93XVIII a.) pavyzd\xc5\xbei\xc5\xb3, manierizmo, baroko, rokoko, klasicizmo, romantizmo stiliams b\xc5\xabding\xc5\xb3 atspaud\xc5\xb3. Rinkinyje randame ret\xc4\x85 Vilniaus vaito, pinig\xc5\xb3 kalyklos valdytojo ir fizikos daktaro Stanislovo Sabino portret\xc4\x85, kur\xc4\xaf 1590\xc2\xa0m. suk\xc5\xabr\xc4\x97 Nicolas Andreas Flensburgietis (1556\xe2\x80\x931611). Muziejuje saugomi Lauryno Stuokos Gucevi\xc4\x8diaus (sp\xc4\x97jama) architekt\xc5\xabros br\xc4\x97\xc5\xbeiniai, trys retos istorinio \xc5\xbeanro spalvintos gravi\xc5\xabros pagal Pranci\xc5\xa1kaus Smuglevi\xc4\x8diaus sukurtus pie\xc5\xa1inius tu\xc5\xa1u ir sepija (1787). Jas rai\xc5\xbe\xc4\x97 Dresdeno graveriai C.G. Raspo ir C.F. \xc5\xa0telcchas. XVIII a. Vokietijos grafik\xc4\x85 reprezentuoja barokiniai portretai. Rinkinyje yra Leipcigo grafiko Johano Kristupo Sysango (1703\xe2\x80\x931757) rai\xc5\xbeytas Lenkijos did\xc5\xbeiojo kanclerio Jano Malachowskio (XVIII a. 4\xc2\xa0\xe2\x80\x93 6 de\xc5\xa1.) ir monogramisto A.V. sukurtas Branderburgo hercogo, Silezijos, Bavarijos valdovo Aleksandro (XVIII a. 6 -7 de\xc5\xa1.) atvaizdai. Tai b\xc5\xabdingi to laikotarpio portretai. XIX a. grafik\xc4\x85 rinkiniuose \xc4\xaftaigiausiai atstovauja atspaudai pagal Jono Rustemo pie\xc5\xa1inius (rai\xc5\xbe\xc4\x97 Gottlibas Kislingas)._NEWLINE_Daug dail\xc4\x97s, architekt\xc5\xabros, fotomeno darb\xc5\xb3 kolekcijoje susij\xc4\x99 su tarpukaryje veikusio Stepono Batoro universiteto Dail\xc4\x97s fakulteto profes\xc5\xabros ir student\xc5\xb3 k\xc5\xabrybiniu palikimu: tai gausi fotografo Jano Bulhako nuotrauk\xc5\xb3 kolekcija, tapytoj\xc5\xb3 Bronislovo Jamonto, Leono Kosmulskio, Mykolo Roubos, Levo Dob\xc5\xbcynskio, grafik\xc5\xb3 Jerzio Hoppeno, Vlado Dr\xc4\x97mos, Kazimiero Idczako, skulptoriaus ir tapytojo Zbignevo Pronaszkos sukurti paminklo maketo poetui Adomui Mickevi\xc4\x8diui br\xc4\x97\xc5\xbeiniai, Januszo Kloso architekt\xc5\xabros projektai. Muziejaus rinkin\xc4\xaf ypa\xc4\x8d praturtina Kauno meno mokyklos aukl\xc4\x97tini\xc5\xb3 Domic\xc4\x97l\xc4\x97s Tarabildien\xc4\x97s, Petro Aleksandravi\xc4\x8diaus, Antano Gudai\xc4\x8dio, Viktoro Vizgirdos, Viktoro Petravi\xc4\x8dius, Marc\xc4\x97s Katili\xc5\xabt\xc4\x97s, Fabijono \xc5\xa0ulco, Antano Tamo\xc5\xa1ai\xc4\x8dio, Kazio Varnelio pie\xc5\xa1iniai, skulpt\xc5\xabros, paveikslai, vasaros praktik\xc5\xb3 metu atlikti liaudies meno k\xc5\xabrybos pie\xc5\xa1iniai. Unikali\xc4\x85 muziejaus rinkinio dal\xc4\xaf sudaro originalios japon\xc5\xb3 gravi\xc5\xabros. Sovietinio laikotarpio rinkinio meninis segmentas yra gausiausias ir margiausias pagal dail\xc4\x97s \xc5\xa1akas bei technikas. Dominuoja eksponatai nuo 1956\xc2\xa0m., ypa\xc4\x8d pie\xc5\xa1iniai, tapyba, grafika. Vertingi ikonografiniu po\xc5\xbei\xc5\xabriu yra diplominiai ir studijiniai tapybos klasik\xc5\xb3 Jono \xc5\xa0va\xc5\xbeo, Vincento Ge\xc4\x8do, Vlado Karatajaus, Algirdo \xc5\xa0iek\xc5\xa1tel\xc4\x97s, Vaclovo Gra\xc5\xbe\xc4\x97no, grafik\xc5\xb3 Stasio Krasausko, Rimtauto Gibavi\xc4\x8diaus, Antano Kmieliausko, Jono Kuzminskio, Audriaus Puipos, Algimanto \xc5\xa0v\xc4\x97g\xc5\xbedos, plakatisto Juozo Galkaus darbai._NEWLINE_Palyginti gausi rinkinyje yra lietuvi\xc5\xb3 i\xc5\xa1eivijos dailinink\xc5\xb3 k\xc5\xabryba, da\xc5\xbeniausiai dovanota arba saugoma depozito teis\xc4\x97mis. Tai\xc2\xa0\xe2\x80\x93 Elenos Gaputyt\xc4\x97s instaliacija, Alberto Ves\xc4\x8di\xc5\xabno tapyba, istoriko Dr. Povilo Reklai\xc4\x8dio Vilniaus dail\xc4\x97s akademijai dovanota lietuvi\xc5\xb3 i\xc5\xa1eivijos grafikos kolekcija, kurioje yra Prano Gailiaus, Kazio Janulio, Vytauto Kazimiero Jonyno, Vytauto Kasiulio, \xc5\xbdibunto Mik\xc5\xa1io, Antano Mon\xc4\x8dio, Viktoro Petravi\xc4\x8diaus, Telesforo Valiaus, Romo Viesulo k\xc5\xabriniai. Kolekcijos pagrindu buvo surengta paroda \xe2\x80\x9eLietuvi\xc5\xb3 i\xc5\xa1eivijos grafika (1941\xe2\x80\x931969)\xe2\x80\x9d. Muziejaus rinkinius da\xc5\xbenai papildo akademij\xc4\x85 baigusi\xc5\xb3 absolvent\xc5\xb3 dovanota k\xc5\xabryba. Taip 1999\xe2\x80\x931998\xc2\xa0m. dailininkai Valentinas Antanavi\xc4\x8dius, Arvydas Baltr\xc5\xabnas, Bronius Bru\xc5\xbeas, Romas Dalinkevi\xc4\x8dius, prof. Kostas Dere\xc5\xa1kevi\xc4\x8dius, Algirdas Dovyd\xc4\x97nas, \xc5\xbdivil\xc4\x97 Jasutyt\xc4\x97, Danut\xc4\x97 Jonkaityt\xc4\x97, Remigijus Jusionis, Jonas Kazlauskas, Aldona Keturakien\xc4\x97, Algimantas Jonas Kuras, Mindaugas Skudutis, Vija Valerija Tarabildien\xc4\x97, Rytis Valantinas, K\xc4\x99stutis Vasili\xc5\xabnas, Vytautas Po\xc5\xa1ka, Gediminas Pransk\xc5\xabnas, prof. Konstantinas Bogdanas, Antanas Kmieliauskas, Gra\xc5\xbeina Vitartait\xc4\x97 dovanojo savo k\xc5\xabrinius muziejui. Ypa\xc4\x8d gausi\xc4\x85 savo meninio palikimo dal\xc4\xaf muziejui paskyr\xc4\x97 akademijos aukl\xc4\x97tinis, d\xc4\x97stytojas, Garb\xc4\x97s profesorius Algimantas \xc5\xa0v\xc4\x97g\xc5\xbeda. Pastaraisiais metais rinkinius papild\xc4\x97 didel\xc4\x97 buv. Akademijos profesoriaus grafiko Leono Lagausko \xc5\xa1eimos dovanota jo darb\xc5\xb3 kolekcija, original\xc5\xabs ankstyvieji ir v\xc4\x97lyvieji Vinco Kisarausko paveikslai, dovanoti dailininko \xc5\xa1eimos, taip pat Pary\xc5\xbeiuje gyvenan\xc4\x8dio, buvusio akademijos aukl\xc4\x97tinio Adomo Stanislovo Raud\xc5\xbeio-Samogito skulpt\xc5\xabros. Muziejaus rinkiniai formuojami, siekiant \xc4\xafvairiapusi\xc5\xa1kai atspind\xc4\x97ti seniausios Lietuvoje auk\xc5\xa1tosios meno mokyklos dail\xc4\x97s, architekt\xc5\xabros, dizaino pedagogikos panoram\xc4\x85, kaupti akademijos aukl\xc4\x97tini\xc5\xb3 ir profes\xc5\xabros k\xc5\xabrinius. Juose gausu pa\xc4\x8di\xc5\xb3 naujausi\xc5\xb3\xc2\xa0\xe2\x80\x93 XX a. devintojo, de\xc5\xa1imtojo de\xc5\xa1imtme\xc4\x8di\xc5\xb3, XXI a. prad\xc5\xbeios k\xc5\xabrini\xc5\xb3. Kiekvienais metais kolekcija pasipildo pa\xc4\x8diais naujausiais tapybos, grafikos, skulpt\xc5\xabros, keramikos, tekstil\xc4\x97s, dizaino, fotografijos ir videomeno, architekt\xc5\xabros, monumentaliosios dail\xc4\x97s k\xc5\xabriniais. Kaupiami geriausiai \xc4\xafvertinti vaizduojamosios ir taikomosios dail\xc4\x97s katedr\xc5\xb3, dizaino ir architekt\xc5\xabros, media studij\xc5\xb3 bakalaur\xc5\xb3 ir magistr\xc5\xb3 baigiamieji darbai. Jie atspindi \xc5\xa1iuolaikin\xc4\x97s dail\xc4\x97s pedagogikos proces\xc4\x85, b\xc5\xabsim\xc5\xb3 k\xc5\xabr\xc4\x97j\xc5\xb3 menines id\xc4\x97jas ir technologinius ie\xc5\xa1kojimus. Tod\xc4\x97l kolekcijos naujumo aspektu VDA muziejus i\xc5\xa1siskiria i\xc5\xa1 kit\xc5\xb3 Lietuvos muziej\xc5\xb3.\n_START_SECTION_\nRinkini\xc5\xb3 statistika\n_START_PARAGRAPH_\n2010\xc2\xa0m. pabaigoje muziejaus rinkin\xc4\xaf sudar\xc4\x97 apie 20 300 saugojimo vienet\xc5\xb3, i\xc5\xa1 kuri\xc5\xb3 stambiausi buvo pie\xc5\xa1ini\xc5\xb3, grafikos, fotografijos, tapybos, dizaino, architekt\xc5\xabros br\xc4\x97\xc5\xbeini\xc5\xb3 rinkiniai. Taip pat rinkinyje saugomi monumentaliosios dail\xc4\x97s, tekstil\xc4\x97s, keramikos, skulpt\xc5\xabros, video meno k\xc5\xabriniai.\n_START_SECTION_\nParod\xc5\xb3 sal\xc4\x97s\n_START_PARAGRAPH_\nKadangi muziejus neturi nuolat veikian\xc4\x8di\xc5\xb3 ekspozicij\xc5\xb3 sali\xc5\xb3, jis kuruoja Dizaino inovacij\xc5\xb3 centro \xe2\x80\x9eTitanikas\xe2\x80\x9c parod\xc5\xb3 sal\xc4\x97s. Jose rengiamos akademijos student\xc5\xb3, d\xc4\x97stytoj\xc5\xb3 personalin\xc4\x97s ir grupin\xc4\x97s parodos, kvie\xc4\x8diami u\xc5\xbesienio dailininkai ir galerijos, vyksta konkursai, edukaciniai u\xc5\xbesi\xc4\x97mimai, konferencijos.'